Ma’muriy qamoqqa olingan shaxslarni qabul qilish va saqlash uchun mo‘ljallangan maxsus qabulxonalar hududidan ma’muriy qamoqqa olingan shaxslarning chetga chiqish tartibi to‘g‘risidagi nizomni tasdiqlash xaqida

O‘zbekiston Respublikasining “Ma’muriy qamoqni o‘tash tartibi to‘g‘risida”gi Qonuniga muvofiq buyuraman:
 1. Ma’muriy qamoqqa olingan shaxslarni qabul qilish va saqlash uchun mo‘ljallangan maxsus qabulxonalar hududidan ma’muriy qamoqqa olingan shaxslarning chetga chiqish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq 2019-yil 11-yanvar kunidan e’tiboran kuchga kiradi.
 Ushbu Nizom O‘zbekiston Respublikasining “Ma’muriy qamoqni o‘tash tartibi to‘g‘risida”gi Qonuniga muvofiq ma’muriy qamoqqa olingan shaxslarni qabul qilish va saqlash uchun mo‘ljallangan maxsus qabulxonalar (bundan buyon matnda maxsus qabulxona deb yuritiladi) hududidan ma’muriy qamoqqa olingan shaxslarning chetga chiqish tartibini belgilaydi.
 1. Ma’muriy qamoqqa olingan shaxslarga ikkala tomonga borib-kelish vaqti (ikki sutkagacha) hisobga olinmagan holda bir sutkadan ko‘p bo‘lmagan muddatga maxsus qabulxona hududidan O‘zbekiston Respublikasi doirasida chetga chiqishga ruxsat berilishi mumkin. 
 2. Ma’muriy qamoqqa olingan shaxslarning maxsus qabulxona hududidan chetga chiqish vaqti ma’muriy qamoqni o‘tash muddatiga qo‘shib hisoblanadi.
 3. Maxsus qabulxona hududidan chetga chiqish xarajatlari ma’muriy qamoqqa olingan shaxslarning mablag‘lari hisobidan yoki boshqa shaxslar tomonidan to‘lanadi.
 4. Ma’muriy qamoqqa olingan shaxslar maxsus qabulxonada saqlanayotgan vaqtida yaqin qarindoshining vafoti yoki uning hayotiga tahdid soluvchi og‘ir kasallik, ma’muriy qamoqqa olingan shaxsga yoki uning oilasiga ancha miqdorda moddiy zarar yetkazgan hodisalar sodir etilganligi yuzasidan xabar olganida maxsus qabulxona hududidan chetga chiqish uchun ruxsat berish to‘g‘risida ariza bilan murojaat etish huquqiga ega.
 5. Ma’muriy qamoqqa olingan shaxsning maxsus qabulxona hududidan chetga chiqish uchun ruxsat berish to‘g‘risidagi arizasi ariza kelib tushgan vaqtdan e’tiboran keyingi kundan kechiktirmay maxsus qabulxona ma’muriyati tomonidan ko‘rib chiqiladi. 
 6. Shu kunning o‘zida maxsus qabulxona ma’muriyati tomonidan ma’muriy qamoqqa olingan shaxsning yashash joyidagi tuman (shahar) ichki ishlar organiga arizadagi vajlarning asosliligini tekshirib berish bo‘yicha so‘rov xati (faks, elektron pochta va h.k.) yuboriladi.
 7. Tuman (shahar) ichki ishlar organlari tomonidan maxsus qabulxonaning so‘rov xati kelib tushgandan boshlab zudlik bilan so‘rov xatida ko‘rsatilgan vajlarning asosliligini yoki asossizligini tasdiqlovchi (fuqarolarning o‘zini o‘zi boshqarish organi, tibbiyot birlashmasi, fuqarolik holati dalolatnomasini yozish bo‘limi va boshqa organlardan olingan) ma’lumotlarni ilova qilgan holda javob xati yuboriladi.
 8. Ma’muriy qamoqqa olingan shaxsning chetga chiqishi to‘g‘risidagi qaror uning shaxsi, xulq-atvori hamda arizada mazkur Nizomning 4-bandida ko‘rsatilgan vajlarni tasdiqlovchi hujjatlar mavjudligi inobatga olingan holda qabul qilinadi.
 9. Ma’muriy qamoqqa olingan shaxsning maxsus qabulxona hududidan chetga chiqish uchun ruxsat berish to‘g‘risidagi arizasi qanoatlantirilgan yoki arizada ko‘rsatilgan vajlar o‘z tasdig‘ini topmagan taqdirda qanoatlantirilishi rad etilganda maxsus qabulxona ma’muriyati tomonidan mazkur Nizomning 1-ilovasiga muvofiq shaklda qaror qabul qilinadi. 
 Qaror maxsus qabulxona ma’muriyati tomonidan ma’muriy qamoqqa olingan shaxsga tanishtiriladi hamda qarorning asl nusxasi va to‘plangan hujjatlar ma’muriy qamoqqa olingan shaxsga nisbatan yuritilgan yig‘ma jildda jamlanadi.
 10. Ruxsat berish to‘g‘risidagi ariza qanoatlantirilgan taqdirda, qaror ariza kelib tushgan paytdan e’tiboran keyingi kundan kechiktirmay qabul qilinib, darhol ma’muriy qamoqqa olingan shaxsga tanishtiriladi va unga maxsus qabulxonaga qaytib kelish vaqti, qaytib kelmaslik oqibatlari tushuntirilib, belgilangan manzilga yetib borgach hududiy profilaktika (katta) inspektoriga (bundan buyon matnda profilaktika inspektori deb yuritiladi) xabar berishi lozimligi to‘g‘risida ogohlantiriladi hamda maxsus qabulxona hududidan chetga chiqish uchun ruxsat berilganligi to‘g‘risida mazkur Nizomning 2-ilovasiga muvofiq shaklda ma’lumotnoma beriladi.
 Agar, ma’muriy qamoqqa olingan shaxsga maxsus qabulxona hududidan chetga chiqish uchun ruxsat berilgan muddat, ushbu jazoni o‘tash muddatining tugashiga to‘g‘ri kelgan taqdirda, ma’muriy qamoqqa olingan shaxs maxsus qabulxonaga qaytib kelmasligi to‘g‘risida mazkur Nizomning 9-bandida nazarda tutilgan qarorda ko‘rsatilishi lozim.
 11. Ma’muriy qamoqqa olingan shaxsga maxsus qabulxona hududidan chetga chiqish uchun ruxsat berilganda undan maxsus qabulxonaga kelib tushganda olib qo‘yilgan hujjatlar, pul mablag‘lari, qimmatbaho buyumlar, narsalar va boshqa ashyolar tilxat asosida qaytariladi.
 12. Ma’muriy qamoqqa olingan shaxs maxsus qabulxona hududidan chetga chiqarilganidan so‘ng zudlik bilan maxsus qabulxona ma’muriyati tomonidan ma’muriy qamoqqa olingan shaxs borishi lozim bo‘lgan tuman (shahar) ichki ishlar organiga mazkur Nizomning 3-ilovasiga muvofiq shaklda xabarnoma yuboriladi. 
 13. Mazkur Nizomning 12-bandida ko‘rsatilgan xabarnoma kelib tushgan kunning o‘zida tuman (shahar) ichki ishlar organi boshlig‘i, u bo‘lmaganda uning o‘rinbosari tomonidan ijro etish uchun profilaktika inspektoriga topshiriladi va ijrosi nazorat qilinadi.
 14. Ma’muriy qamoqqa olingan shaxsning maxsus qabulxona hududidan chetga chiqqan vaqtida belgilangan manzilda bo‘lishini nazorat qilish hududiy ichki ishlar organlarining profilaktika inspektorlari zimmasiga yuklatiladi.
 15. Profilaktika inspektori ma’muriy qamoqqa olingan shaxsning belgilangan manzilga yetib kelishi, ajratilgan vaqt oralig‘ida huquqbuzarliklar sodir etmasligi va maxsus qabulxonaga qaytib ketishini nazorat qiladi.
 16. Ma’muriy qamoqqa olingan shaxs belgilangan manzilga yetib kelgan vaqtida profilaktika inspektori uning shaxsini tasdiqlovchi hujjati va maxsus qabulxona tomonidan berilgan ma’lumotnomani tekshirib, u bilan 1 soatdan oshmagan vaqt mobaynida profilaktik suhbat o‘tkazadi.
 17. Ma’muriy qamoqqa olingan shaxsning maxsus qabulxonaga belgilangan muddatda qaytib kelishini qiyinlashtiruvchi kutilmagan holatlarda qaytib kelish muddati ma’muriy qamoqqa olingan shaxs turgan joydagi ichki ishlar organi boshlig‘ining mazkur Nizomning 4-ilovasiga muvofiq shakldagi qaroriga ko‘ra ikki sutkagacha uzaytirilishi mumkin va bu haqda maxsus qabulxona ma’muriyati xabardor qilinishi shart.
 Agar, ma’muriy qamoqqa olingan shaxs turgan joydagi ichki ishlar organi boshlig‘ining qarori bilan uzaytirilgan muddat, ushbu jazoni o‘tash muddatining tugashiga to‘g‘ri kelgan taqdirda, ma’muriy qamoqqa olingan shaxs maxsus qabulxonaga qaytib jo‘natilmaydi. 
 18. Ma’muriy qamoqqa olingan shaxsning maxsus qabulxonadan chetga chiqish vaqti tugagandan so‘ng, ushbu shaxs ichki ishlar organlari tomonidan maxsus qabulxonaga qaytarib yuboriladi va bu haqda maxsus qabulxona ma’muriyati xabardor qilinadi.
 19. Ma’muriy qamoqqa olingan shaxs belgilangan muddatda maxsus qabulxonaga qaytib kelishdan bo‘yin tovlagan taqdirda u ichki ishlar organi xodimlari tomonidan ushlanadi va maxsus qabulxonaga jo‘natiladi. 
 20. Ma’muriy qamoqqa olingan shaxs belgilangan manzildan chiqib, maxsus qabulxonaga yetib kelmagan taqdirda maxsus qabulxona ma’muriyati tomonidan ma’muriy qamoqqa olingan shaxsning doimiy yashash, chetga chiqish uchun yuborilgan va yana borishi mumkin bo‘lgan boshqa joylardagi ichki ishlar organlariga ushbu shaxsni qidirib topish hamda maxsus qabulxonaga qaytarish choralarini ko‘rishlari yuzasidan xabarnoma yuboriladi.
 21. Mazkur Nizomning 20-bandida ko‘rsatilgan xabarnomani olgan ichki ishlar organi boshlig‘i, u bo‘lmaganda uning o‘rinbosari tomonidan ma’muriy qamoqqa olingan shaxsni qidirib topish uchun ichki ishlar organlari xodimlaridan iborat ishchi guruhi tuziladi va xodimlarga aniq vazifalar belgilab beriladi.
 22. Ma’muriy qamoqqa olingan shaxs qidirib topilgandan so‘ng ichki ishlar organi tomonidan darhol maxsus qabulxonaga jo‘natiladi.
 23. Ma’muriy qamoqqa olingan shaxs belgilangan muddatda maxsus qabulxonaga qaytib kelmagan hollarda maxsus qabulxona hududidan chetga chiqish vaqti ma’muriy qamoqni o‘tash muddatiga qo‘shib hisoblanmaydi.
 24. Ushbu Nizom talablarini buzilishida aybdor bo‘lgan shaxslar qonunchilik hujjatlariga muvofiq javobgarlikka tortiladilar.